## La Conselleria de Justícia i Interior demana extremar la precaució davant del risc de vents forts a la Comunitat Valenciana

*** S’ha decretat l’alerta davant de la previsió de ratxes de vent que poden arribar als 100 quilòmetres per hora**

La Conselleria de Justícia i Interior, a través del Centre de Coordinació d’Emergències de la Generalitat Valenciana, demana extremar la precaució davant del risc de vents forts i fenòmens costaners que poden superar els 100 quilòmetres per hora, segons les previsions de l’Agència Estatal de Meteorologia (AEMET). Fins a este migdia, les ratxes màximes que s’han registrat han sigut els 108, km/h a Atzeneta del Maestrat.

Les principals incidències s’estan produint a les províncies de Castelló i València, on els diversos serveis de bombers estan intervenint tot el matí, especialment per caiguda de branques i arbres, sanejament de façanes, retirada de planxes metàl·liques, teules, uralites, antenes, etc. A més, el Centre de Coordinació d’Emergències també ha rebut la notificació que s’ha tancat al trànsit marítim el port de Sagunt.

**Alertes vigents**

En este sentit el Centre de Coordinació d’Emergències ha establit els avisos meteorològics següents:

A Castelló, l’alerta nivell taronja per vents a l’interior i fenòmens costaners en tota la costa. A València, alerta taronja per vents a l’interior i fenòmens costaners en tota la costa i a Alacant nivell groc per fenòmens costaners i fortes ratxes de vent.

**Consells a la població**

La consellera de Justícia i Interior, Elisa Núñez, ha traslladat un missatge de “precaució perquè s’eviten conductes de risc, que en este moment poden ser des d’agafar un vehicle fins a encendre qualsevol classe de foc”. A més, ha recomanat estar “pendents de les alertes meteorològiques que puguen anar arribant des del Centre de Coordinació d’Emergències”, que, tal com ha indicat, “en estos moments s’encarrega de monitorar l’evolució del temporal per a donar resposta a qualsevol situació imprevista que puga sorgir”.

A més, el Centre de Coordinació d’Emergències recorda a la població els següents consells a tindre en compte per a fer front a l’efecte de la borrasca Ciarán:

• Reviseu els habitatges perquè no hi haja cornises, balcons i façanes en mal estat que puguen produir caigudes de rebles i enderrocs.  
• Tanqueu portes i finestres per a evitar corrents d’aire que puguen produir el trencament i la caiguda de vidres.  
• Assegureu elements com ara tendals, persianes i antenes.  
• Retireu testos, gàbies i qualsevol objecte que puga caure al carrer.  
Què fer al carrer o al camp:  
• No eixiu si no és necessari.  
• Allunyeu-vos de cases velles o en mal estat.  
• Eviteu els murs i les tanques publicitàries.  
• Els arbres oferixen el perill de caiguda i trencament de branques grans. No transiteu per parcs o avingudes arbrades.  
• No passeu per davall de bastides o edificis en construcció.  
• Els pals de llum i les torres d’alta tensió són molt perillosos. Allunyeu-vos i en cas que se’n produïsca caiguda aviseu l’1·1·2.  
Precaució en la carretera:  
• Si és possible eviteu circular. Useu preferentment el transport públic i en cas que hàgeu d’eixir, informeu-vos de la predicció meteorològica.  
• Reduïu la velocitat a límits de seguretat. Un colp de vent pot desviar-vos de la trajectòria.  
• Les motos i els vehicles de grans dimensions que oferixen una gran superfície de contacte amb el vent (camions, furgonetes, vehicles amb remolc o caravanes) corren el perill de bolcar davant de vents transversals.  
• En cas que siga necessari, pareu en una zona segura i espereu que amaine el vent.  
El temporal en zones marítimes:  
• Protegiu el vostre habitatge davant de la possible invasió de l’aigua del mar.  
• Si esteu en un càmping, estigueu atents a la possibilitat d’evacuació.  
• No vos acosteu a passejos marítims, espigons o penya-segats. La força de l’aigua vos pot arrossegar.  
• No circuleu amb vehicles per carreteres pròximes a la línia de platja.  
• Absteniu-vos de practicar qualsevol classe d’esport nàutic. Si disposeu d’embarcació, procureu assegurar-ne l’amarrament en un lloc resguardat.

Fecha: 02/11/2023